Farið er að ganga á kolmunnakvóta skipa HB Granda Víkingur AK var á leiðinni til Vopnafjarðar með fullfermi af kolmunna seint í gær að því er fram kemur á vef HB Granda . Aflinn fékkst að mestu vestan við Færeyjar en þar er nú mikill fjöldi skipa að veiðum . ,, Það er ekki beint hægt að segja að það sé kraftur í veiðunum en þetta er nokkuð jafnt . Við erum yfirleitt að fá um 300 til 400 tonn eftir 18 tíma hol eða svipaðan afla og aðrir á veiðislóðinni , “ sagði Albert Sveinsson , skipstjóri á Víkingi , er rætt var við hann síðdegis í gær . Farið er að ganga á kolmunnakvóta skipa HB Granda en Albert reiknar með því að fara í eina veiðiferð fyrir sjómannadag . Venus NS er hins vegar á leiðinni í eftirlit í slipp . Eftirstöðvar kolmunnakvótans verða síðan nýttar vegna hugsanlegs meðafla á makríl - og síldveiðum í sumar og haust eða með beinum kolmunnaveiðum í lok ársins .